Eskom kry groen lig vir kernkragstasieKoeberg-kernkragstasie. Eskom het gesê die departement van omgewingsake het aan hom toestemming verleen om ŉ nuwe kernkragstasie in Duynefontein in die Wes-Kaap, naby die bestaande Koeberg-aanleg, te bou. Volgens die kragvoorsiener wag hy nou op die regering om ŉ beleidsbesluit te neem of daar voortgegaan sal word met die land se omstrede kernkraguitbreidingsprogram. Dave Nicholls, Eskom se kernkraghoof, het die departement se besluit verwelkom en gesê dit is ŉ mylpaal in die ontwikkeling van Suid-Afrika se kernkragkapasiteit. “Ons verwelkom die goedkeuring van die departement van omgewingsake betreffende die finale omgewingsimpak-verslag (F-EIR) van die Kernkrag-1-kragstasie en gepaardgaande infrastruktuur,” het Nicholls gesê. Volgens hom was Eskom oortuig die departement sal toestemming gee vir die ontwikkeling van ŉ alternatiewe terrein by Thyspunt naby Kaap St. Francis in die Oos-Kaap, maar het hom ook voorberei om voort te gaan by Duynefontein. Hy het gesê Eskom het Thyspunt as die voorkeurterrein vir die F-EIR geag, maar meen albei terreine is ewe gepas om die kernkragstasie te huisves. “Ons het daarom voortgegaan met die kernkraginstallasie-terreinlisensie aan die nasionale kernkragreguleerder vir albei terreine.” Hy het gesê geen “noodlottige gebreke” is by Thyspunt of enige van die drie ander terreine – Schulpfontein en Brazil in die Noord-Kaap en Bantamklip in die Wes-Kaap – gevind nie. Hierdie terreine bly dus opsies vir nuwe kernkragaanlegte in die toekoms. Khulu Phasiwe, Eskom se woordvoerder, het gesê in dié stadium kan Eskom nie bepaal of en wanneer hy met die verkryging van nuwe aanlegte sal kan voortgaan nie, aangesien die proses deur ŉ hofgeding gestaak is. Die Wes-Kaapse hooggeregshof het in April bevind die staat se verkrygingsprosesse vir sy kernkragbouprogram is onwettig en ongrondwetlik. Die hof het ook die Suid-Afrikaanse regering se kernkrag-samewerkingsooreenkomste met vyf lande waaronder Rusland, die VSA en Suid-Korea ter syde gestel. Mmamoloko Kubayi, minister van energie, het besluit om nie die uitspraak in die hof te betwis nie, maar het bevestig dat die byvoeging van kernkrag tot die nasionale kragnetwerk steeds die regering se “verklaarde bedoeling” bly, gegrond op die kernkragbeleid wat in 2008 aangeneem is en die staat se geïntegreerde hulpbronplan (IRP). Phasiwe het gesê Eskom sal gelei word deur die voorskrifte oor kernkrag in die bygewerkte IRP, maar beplan om voort te gaan met voorbereiding vir Duynefontein en moontlike ander terreine, sodat daar vinnig voortgegaan kan word sodra die meesterplan vrygestel is. “Ons probeer om vroegtydig voor te berei. Sodra die besluit geneem word, dan weet ons reeds waarheen om te gaan en het ons reeds die toestemming aan omgewingsake se kant. Alles hang nou van die besluit van die regering af oor hoeveel terreine hulle wil hê.” Die Duynefontein-terrein is ongeveer 600 ha groot en lê langs Koeberg, Suid-Afrika en Afrika se enigste kernkragaanleg wat in 1984 in werking getree het.